Document ID: 32014R0644

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 644/2014 ΤΗΣ ΕΠΙΤΡΟΠΉΣ
της 16ης Ιουνίου 2014
σχετικά με την τροποποίηση του κανονισμού (ΕΚ) αριθ. 1235/2008 της Επιτροπής για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφοι 2 και 3 και το άρθρο 38 στοιχείο δ),
Εκτιμώντας τα ακόλουθα:
(1)
Το παράρτημα III του κανονισμού (ΕΚ) αριθ. 1235/2008 της Επιτροπής (2) περιλαμβάνει τον κατάλογο των τρίτων χωρών των οποίων το σύστημα παραγωγής και τα μέτρα ελέγχου για τη βιολογική παραγωγή γεωργικών προϊόντων έχουν αναγνωριστεί ως ισοδύναμα με εκείνα του κανονισμού (ΕΚ) αριθ. 834/2007. Το παράρτημα IV του εν λόγω κανονισμού περιλαμβάνει τον κατάλογο των φορέων και των αρχών ελέγχου που είναι αρμόδιοι για τη διενέργεια ελέγχων και την έκδοση πιστοποιητικών σε τρίτες χώρες για τους σκοπούς της ισοδυναμίας. Ενόψει των νέων πληροφοριών που έλαβε η Επιτροπή, πρέπει να γίνουν ορισμένες αλλαγές στους καταλόγους που περιλαμβάνονται στα παραρτήματα αυτά.
(2)
Το χρονικό διάστημα καταχώρισης του Καναδά στον κατάλογο που προβλέπεται στο παράρτημα III του κανονισμού (ΕΚ) αριθ. 1235/2008 λήγει στις 30 Ιουνίου 2014. Δεδομένου ότι ο Καναδάς εξακολουθεί να πληροί τους όρους που αναφέρονται στο άρθρο 33 παράγραφος 2 του κανονισμού (ΕΚ) αριθ. 834/2007, η καταχώριση πρέπει να παραταθεί για απεριόριστο χρονικό διάστημα.
(3)
Με τον εκτελεστικό κανονισμό (ΕΕ) αριθ. 586/2013 της Επιτροπής (3), ο φορέας ελέγχου NOCA Pvt. Ltd, Pune αφαιρέθηκε από την καταχώριση που αφορά την Ινδία στο παράρτημα III του κανονισμού (ΕΚ) αριθ. 1235/2008 έπειτα από πληροφόρηση από την Ινδία αναφορικά με την αναστολή του εν λόγω φορέα ελέγχου. Η αρμόδια αρχή της Ινδίας κοινοποίησε στην Επιτροπή τη λήξη της εν λόγω αναστολής, καθώς και την έγκριση νέου φορέα ελέγχου, του M/S. Faircert Certification Services Pvt Ltd, Khargone. Κατά συνέπεια, ο εν λόγω φορέας ελέγχου πρέπει να προστεθεί στην καταχώριση για την Ινδία στο παράρτημα III του κανονισμού (ΕΚ) αριθ. 1235/2008.
(4)
Με βάση τις πληροφορίες που έλαβε η Επιτροπή, ότι ο φορέας ελέγχου SGS India Pvt. Ltd δεν τηρεί το πεδίο εφαρμογής της αναγνώρισης για την Ινδία όσον αφορά τα προϊόντα που μπορούν να εισαχθούν, πρέπει να αφαιρεθεί ο εν λόγω φορέας ελέγχου από την καταχώριση για την Ινδία στο παράρτημα III του κανονισμού (ΕΚ) αριθ. 1235/2008.
(5)
Η αρμόδια αρχή της Ιαπωνίας έχει κοινοποιήσει στην Επιτροπή τις αλλαγές που αφορούν δύο αναγνωρισμένους φορείς ελέγχου, καθώς και πέντε πρόσφατα εγκεκριμένους φορείς ελέγχου· οι αλλαγές πρέπει να περιληφθούν και στην καταχώριση για την Ιαπωνία στο παράρτημα III του κανονισμού (ΕΚ) αριθ. 1235/2008.
(6)
Το χρονικό διάστημα καταχώρισης της Τυνησίας στον κατάλογο που προβλέπεται στο παράρτημα III του κανονισμού (ΕΚ) αριθ. 1235/2008 λήγει στις 30 Ιουνίου 2014. Τα πορίσματα της εποπτείας που διεξήγαγε η Επιτροπή επισημαίνουν την ανάγκη βελτίωσης της εποπτείας του συστήματος ελέγχου από την τυνησιακή αρμόδια αρχή. Έχουν ληφθεί διορθωτικά μέτρα από την Τυνησία και έχει σημειωθεί πρόοδος. Η καταχώριση πρέπει να παραταθεί έως τις 30 Ιουνίου 2015, προκειμένου να επαληθευθεί η επιβολή ορισμένων μέτρων που εξαγγέλθηκαν.
(7)
Η Επιτροπή εξέτασε τις αιτήσεις για καταχώριση στον κατάλογο του παραρτήματος IV του κανονισμού (ΕΚ) αριθ. 1235/2008, που παρελήφθησαν έως τις 31 Οκτωβρίου 2013. Στον κατάλογο αυτό πρέπει να περιληφθούν οι φορείς και οι αρχές ελέγχου για τους οποίους, από την επακόλουθη εξέταση όλων των πληροφοριών που ελήφθησαν, συνήχθη το συμπέρασμα ότι πληρούσαν τις σχετικές απαιτήσεις.
(8)
Κατά συνέπεια, τα παραρτήματα III και IV του κανονισμού (ΕΚ) αριθ. 1235/2008 πρέπει να τροποποιηθούν ανάλογα.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα III του κανονισμού (ΕΚ) αριθ. 1235/2008 τροποποιείται σύμφωνα με το παράρτημα I του παρόντος κανονισμού.
Άρθρο 2
Το παράρτημα IV του κανονισμού (ΕΚ) αριθ. 1235/2008 τροποποιείται σύμφωνα με το παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουνίου 2014.

Labels: 3
17
5
6